Shaleen Surtie-Richards deur straatsmous beroofLizz Meiring, Alfred Ntombela, Shaleen Surtie Richards en Leon Schuster, Saterdag voordat Surtie-Richards se hangertjie gesteel is. Foto: Verskaf “Hoekom moet ons met ons motorruite toe ry in die bloedige hitte en in ‘tronkhuise’ bly terwyl misdadigers vry buite rondloop?” Dit is die woorde van ŉ duidelik ontstelde Shaleen Surtie-Richards nadat haar “kosbaarste besittings”, ŉ hangertjie met ŉ Krugerrand en twee ringe van haar oorlede pa en ma, in druk verkeer in Johannesburg van haar nek afgeruk is. Surtie-Richards het Maandag bewoë aan Maroela Media vertel sy is Saterdag omstreeks 12:00 deur ŉ drywer na haar huis in Roodepoort geneem nadat sy vroeër die oggend ŉ werksgeleentheid bygewoon het waar onder andere Leon Schuster en Lizz Meiring ook was. “Ons was in die nywerheidsgebied van Johannesburg naby Oriental Plaza in Fordsburg. Die pad was druk besig weens sokkerondersteuners wat op pad was na die FNB-stadion. Dit was vreeslik warm en ek het op die agterste sitplek met ’n oop ruit gery,” het Surtie-Richards gesê. “Daar het ’n man nader gestap wat Courtleigh-sigarette gesmous het. Hy het donker klere en ŉ hoed aangehad. Ek het nogal so ewe gedink ek moet die ruit toedraai, maar wou juis nie hê hy moet dink ek dink hy gaan my beroof nie … wel, lessie geleer, ek moes na myself geluister het.” Shaleen Surtie-Richards se hangertjie Sy het gesê dinge het so vinnig gebeur en sy weet nou nog nie hoe hy dit reggekry het nie, maar hy het skielik haar hangertjie afgeruk en tussen die geharwar in die straat verdwyn. Volgens Surtie-Richards was daar ŉ polisievoertuig ŉ entjie verder en het dié beamptes “net die beste” diens gelewer. “Ek het saam met hulle in die voertuig geklim en ons het ŉ ruk lank in die omgewing rondgery en na die man gesoek, maar kon hom nie kry nie. Die twee ringe is my kosbaarste besittings. Dit is my oorlede ma en pa se trouringe. Ek het dit nooit afgehaal tot gister nie.” Sy het gesê haar ma, Ellen, is op 4 Februarie 2013 oorlede en haar pa, Hockey, in 2000. “Die voorval kom so naby my ma se doodsherdenking. Ek mis haar vandag só baie. Die verettering het nie ŉ clue wat hy aan my gedoen het nie. Daai twee ringe was my hele behoud en vandag lê dit seker in die een of ander smerige pandjieswinkel.” Sy het gesê sy wil nie regtig in ŉ debat betrokke raak nie, maar is van mening dat misdaad rassisme aanwakker. “Ek moet myself seker as gelukkig beskou omdat ek nie seergekry het nie, veral as ek dink aan die derduisende plaasmoorde en verkragtings. Woede en bitterheid gaan ons nêrens bring nie. Om rassisties te raak gaan nie help nie. Almal moet saamstaan soos die boere spesifiek met die droogte saamgestaan en mekaar gehelp het, dit is wat ons almal moet doen.” Surtie-Richards het ŉ beroep op mense gedoen om die berig wyd te versprei. Sy hoop as iemand op die hangertjie, ringe en Krugerrand afkom, kan dit dalk aan haar terugbesorg word. “Ek was verskriklik na aan my ouers en die hangertjie het verskriklik baie sentimentele waarde. Geen geld of versekering kan dit aan my terugbesorg nie. My pa se ring is groot en die voorletters SJS is daarin gegraveer.” Mense wat moontlik op die ringe afkom, kan Maroela Media e-pos by [email protected] en die inligting sal aan die polisie en Surtie-Richards oorgedra word.